Reservoir Dogs

Reservoir Dogs (1992) oedd ffilm gyntaf y cyfarwyddwr a'r ysgrifennwr Quentin Tarantino. Portreada'r ffilm yr hyn sy'n digwydd cyn ac ar ôl i ladrad o emau fynd o'i le. Mae'r ffilm yn serennu Harvey Keitel, Steve Buscemi, Tim Roth, Michael Madsen, Quentin Tarantino, Eddie Bunker, Chris Penn a Lawrence Tierney. Roedd gan Tarantino rôl fechan yn y ffilm. Amlyga'r ffilm nifer o themâu ac elfennau gweledol sydd wedi dod yn nodweddiadol o waith Tarantino: troseddau treisgar, cyfeiriadau at ddiwylliant pop, deialog cofiadwy, iaith gref a llinnyn stori na sydd yn unionlin.

Ystyrir y ffilm yn glasur ym myd ffilmiau annibynnol ac yn lwyddiant cwlt. Enwyd y ffilm y "Ffilm Annibynnol Gorau Erioed" gan gylchgrawn Empire. Derbyniodd y ffilm feriniadaethau canmoladwy a chanmolwyd y cast. Er na hyrwyddwyd y ffilm lawer pan gafodd ei rhyddhau, roedd y ffilm yn lwyddiant cymhedrol, gan wneud $2,832,029, ac felly'n ad-ennill y cyllid a wariwyd arni. Fodd bynnag, bu'r ffilm yn lwyddiant ysgubol yn y Deyrnas Unedig; gwnaeth £6.5 miliwn yn y swyddfa docynnau a chynyddodd ei phoblogrwydd yn sgîl llwyddiant y ffilm Pulp Fiction, hefyd gan Tarantino. Yn aml, beirniedir y ffilm am y trais a'r rhegfeydd a gynhwysir, a dywedir i aelodau o'r gynulleidfa gerdded allan yn ystod golygfa o artaith.

Rhyddhawyd trac sain o'r enw Reservoir Dogs: The Original Motion Picture Soundtrack i gyd-fynd â'r ffilm, sy'n cynnwys caneuon a ddefnyddiwyd yn y ffilm, yn bennaf caneuon o'r 1970au. Yn 2006, rhyddhawyd gêm fideo a gafodd adolygiadau cymysg. Fel y ffilm, ystyriwyd y gêm yn ddadleuol oherwydd ei natur dreisgar.

Categori:Ffilmiau 1992
Categori:Ffilmiau a gyfarwyddwyd gan Quentin Tarantino
Categori:Ffilmiau Saesneg
Categori:Ffilmiau trosedd o Unol Daleithiau America